Kappa Aquarii (afgekort as κ Aqr) is ’n dubbelster in die sterrebeeld Waterdraer (Aquarius). Met ’n skynbare magnitude van 5,03 is dit dofweg met die blote oog sigbaar. Die twee komponente word Kappa Aquarii A (amptelik bekend as Situla, die stelsel se tradisionele naam) en B genoem. Die dubbelster is sowat 214 ligjare van die Son af geleë. Die helderste komponent is ’n reusester met ’n sterreklassifikasie van K2 III. Die voorraad waterstof is opgebrand en die ster het gegroei tot 13 keer so groot soos die Son. Die ligsterkte vanaf sy buitenste skil is 60 keer dié van die Son, teen ’n effektiewe temperatuur van 4 581 K. Dit gee die ster die oranje skynsel van ’n K-tipe ster. Die dowwer metgesel is sowat 98,3 boogsekondes weg en het ’n skynbare magnitude van 8,8. Die ster se Bayer-naam is "Kappa Aquarii" en sy Flamsteed-naam "63 Aquarii". Die tradisionele naam, "Situla" is ’n Latynse woord wat "emmer" of "waterkruik" beteken.